ფილიპ-ემანუელი (მერკურის ჰერცოგი)

ფილიპ-ემანუელ დე ლოთარინგია, მერკურისა და პენტიევრის ჰერცოგი (დ. 9 სექტემბერი, 1558 — გ. 19 თებერვალი, 1602 ) — საღვთო რომის იმპერიის პრინცი, ფრანგი ჯარისკაცი, კათოლიკური ლიგის გამოჩენილი წევრი.

ფილიპ-ემანუელი დაიბადა 1558 წლის 9 სექტემბერს. ის იყო ვოდემონის გრაფ ნიკოლასისა და ჟანა სავოია-ნემურის უფროსი ვაჟი. 1575 წელს ფილიპი დაქორწინდა მარი დე ლუქსემბურგზე, სებასტიან დე ლუქსემბურგელის ქალიშვილზე, რამაც, პენტიევის ჰერცოგის ტიტულთან ერთად, მას ბრეტანის საჰერცოგოს გვირგვინის ტარების უფლებაც მოუპოვა.

1582 წელს საფრანგეთის მეფე ანრი III ვალუამ, რომელიც ფილიპ-ემანუელის ნახევარდაზე იყო დაქორწინებული, იგი ბრეტანის გუბერნატორად დანიშნა. 1588 წელს იგი კათოლიკურ ლიგას შეუერთდა და თავი, საკუთარ პროვინციაში, რომის კათოლიკური ეკლესიის მფარველად გამოაცხადა.

საფრანგეთის რელიგიური ომების პერიოდში, ფილიპ-ემანუელი ესპანელებთან ალიანსში შევიდა და საფრანგეთისგან დამოუკიდებლობის მოპოვებისთვის ბრძოლა განაგრძო. აქტიურად უპირისპირდებოდა საფრანგეთის მომავალ მეფეს ანრი ბურბონს. მართალია 1592 წელს გამართულ დაპირისპირებაში ფილიპმა მოახერხა საფრანგეთის როიალისტური ჯარების დამარცხება, მაგრამ ფრანგებს მალევე დაეხმარნენ ინგლისელები და აღიდგინეს უპირატესობა. საფრანგეთის მეფის წინააღმდეგ ბრძოლა, საბოლოოდ, 1598 წლის მარტში დასრულდა, ფილიპ-ემანული იძულებული გახდა თავის დამარცხებულად ეცნო, უარი ეთქვა თავის საგამგებლო ტერიტორიებსა და ტიტულებზე.

საფრანგეთში ძალაუფლების დაკარგვის შემდეგ ფილიპს უნგრეთში მოუწია გამგზავრება, სადაც იმპერატორ რუდოლფ II-ის სამსახურში შევიდა. იგი საღმრთო რომის იმპერატორს ეხმარებოდა ოსმალების წინააღმდეგ ბრძოლაში. მონაწილეობდა 1601 წლის სამხედრო კამპანიაში. ფილიპ-ემანუელი გარდაიცვალა 1602 წელს, ავადმყოფობის შედეგად, უკან, ლოთარინგიაში დაბრუნებისის დროს.

ლიტერატურა

St François de Sales. Oraison funèbre de Philippe-Emmanuel de Lorraine, duc de Mercœur et de Penthièvre. Introduction de Pierre-Olivier Combelles. Editions Saint-Rémi (Cadillac), 2006.

კატეგორია:დაბადებული 1558
კატეგორია:გარდაცვლილი 1612
კატეგორია:დაბადებული 9 სექტემბერი
კატეგორია:დაბადებული 19 თებერვალი